งานล้น
โดย...ทีมข่าวการเงินโพสต์ทูเดย์
22 ก.ย. 2559

โดย...ทีมข่าวการเงินโพสต์ทูเดย์
ต้องบอกว่างานหลวงไม่ขาด งานราษฎร์ไม่เว้น เมื่อดูสารพัดภารกิจของ ฉัตรชัย ศิริไล เอ็มดีใหม่ของ ธอส.
มีทั้งเรื่องปล่อยกู้ เดินตรวจงานตามเคาน์เตอร์ เดินดูนู่นนี่ ถือเป็นเรื่องปกติ เสาร์-อาทิตย์ยังขึ้นเหนือล่องใต้ทำโครงการซีเอสอาร์ พร้อมทำบุญไปด้วย
ล่าสุดคลอด 2 โปรเจกต์ใหม่ คือ บริการใบเสร็จรับชำระเงินกู้แบบอิเล็กทรอนิกส์ แทนการพิมพ์เป็นกระดาษและจัดส่งทางไปรษณีย์ให้กลุ่มลูกค้าที่ชำระเงินงวด จำนวนกว่า 8 แสนบัญชี งานนี้ลดรายจ่ายไปได้อักโข ลูกค้าที่สนใจดาวน์โหลดแอพพลิเคชั่น Smart Receipt ได้ตั้งแต่เดือน ต.ค.เป็นต้นไป
นอกจากนี้ ยังเปลี่ยนชุดฟอร์มพนักงาน เพราะของเก่าใช้มา 5 ปี ของใหม่เน้นปรับลุคให้ดูสมาร์ท แถมเชิญดารา นางสาวไทยมาเดินแคตวอล์กพรีเซนต์ชุดใหม่ ส่วนจะถูกใจลูกค้าหรือไม่ ขึ้นอยู่ที่ว่าให้บริการถูกต้องว่องไว เป็นหัวใจที่สำคัญมากกว่า
ส่วนวันนี้ สมคิด จาตุศรีพิทักษ์ รองนายกฯ จะไปเยี่ยม ธอส. และมอบนโยบาย ต้องรอดูว่าจะได้การบ้านอะไรมาเพิ่มอีก